‘อู่’ปฏิเสธรับราคากลางซ่อมรถ
ชี้สมาชิก80%ลงมติขาดทุนยันไม่สะท้อนต้นทุนที่แท้จริง
1 ก.ย. 2554

ชี้สมาชิก80%ลงมติขาดทุนยันไม่สะท้อนต้นทุนที่แท้จริง
นายกสมาคมอู่กลางการประกันภัย เผยสมาชิก 80% ลงมติไม่รับราคากลางของบริษัทประกัน
นายอำนาจ สมกลิ่น นายกสมาคมอู่กลางการประกันภัย เปิดเผยว่า ทางสมาคมประกันวินาศภัย ได้จัดทำราคากลางการซ่อมรถยนต์เพื่อจะใช้เป็นราคาอ้างอิงเสร็จเรียบร้อยแล้ว และได้เรียกทางสมาคมอู่กลางการประกันภัยเข้าไปรับทราบผลการจัดทำราคากลางซ่อมแล้ว แต่เราไม่เห็นด้วยกับราคาที่เสนอ
สมาคมฯ ได้นำผลการจัดทำราคากลางให้สมาชิกอู่กลางทั่วประเทศรับทราบ ซึ่งมีประมาณ 400 แห่ง ซึ่ง 80% ลงมติว่าไม่รับราคากลางของบริษัทประกันภัย เนื่องจากจะทำให้ประสบกับการขาดทุนจากการซ่อม
“บริษัทที่ปรึกษา ซึ่งเข้ามาทำต้นทุนการซ่อมรถไม่ได้คุยกับเราเลยว่าต้นทุนเราเป็นอย่างไร และราคาที่เขาทำออกมา ห่างจากราคาศูนย์ซ่อมมาก สรุปคือว่าไม่รับราคากลาง โดยเรายังคงยึดราคาในปัจจุบันที่ทำกันอยู่ ถ้าบริษัทประกันภัยกดราคาซ่อม ลูกค้าก็ต้องเป็นคนจ่ายค่าซ่อมส่วนเกินเอง” นายอำนาจ กล่าว
นายอำนาจ ยกตัวอย่างราคาซ่อมกันชน ซึ่งทางบริษัทประกันภัย กำหนดราคาซ่อมให้เพียง 1,800 บาทเท่านั้น ในขณะที่อู่ของดีลเลอร์ หรืออู่ห้าง ซ่อมกันอยู่ที่ 3,500 บาท เนื่องจากเป็นส่วนที่เมื่อเกิดอุบัติเหตุแล้วเปอร์เซ็นต์ของความเสียหายเกือบ 100% แต่คุมราคาให้ต่ำมาก
ตรงกันข้ามกับหลังคารถ ซึ่งเมื่อเกิดอุบัติเหตุ เปอร์เซ็นต์ความเสียหายไม่เกิน 10% แต่ให้ราคาซ่อมเกือบ 1 หมื่นบาท สิ่งนี้เป็นการกำหนดราคาซ่อมที่ไม่สมเหตุสมผลกับความเสียหายจริงที่เกิดขึ้น
นอกจากนี้ ยังไม่สะท้อนต้นทุนค่าจ้าง ค่าซ่อมที่เพิ่มขึ้นตามราคาน้ำมัน อัตราเงินเฟ้อและต้นทุนของผลิตภัณฑ์ที่นำมาใช้ ซึ่งเพิ่มขึ้นมากตามราคาน้ำมัน
นายอำนาจ กล่าวว่า บริษัทประกันภัยมองว่าอู่กลางโขกราคาลูกค้า แต่ไม่ได้มองกลับไปที่ตัวเองว่า รับประกันมาแล้ว เมื่อเกิดเหตุไม่ยอมจ่ายค่าซ่อมตามที่อู่เรียก ซึ่งลูกค้าที่ไว้ใจอู่ใดอู่หนึ่ง เลือกที่จะไม่เปลี่ยนอู่ และยอมจ่ายส่วนต่างเพิ่ม แต่ปีต่อไปลูกค้าจะเลือกไปใช้บริการบริษัทประกันภัยอื่นๆ ซึ่งบริษัทที่ดี ไม่มีปัญหา เพราะราคาที่กำหนดไม่ได้เวอร์มากมาย อู่ห้างซ่อมแพง กว่าเกือบ 50% ทั้งๆ ที่คุณภาพไม่ได้ต่างกันมาก
“อู่ในเครือของบริษัทประกันภัยลำบากหน่อย เพราะพึ่งพาลูกค้าของบริษัทประกันภัย ต้องยอมรับสภาพการคุมราคา แต่อู่ทั่วไปที่ยืนอยู่ได้เองไม่มีปัญหา” นายอำนาจ กล่าว